b'\n_START_ARTICLE_\nBiserica de lemn din S\xc3\xa2ncrai\n_START_PARAGRAPH_\nBiserica de lemn din S\xc3\xa2ncrai, jude\xc8\x9bul Alba are hramul \xe2\x80\x9eSf\xc3\xa2nta Treime\xe2\x80\x9d. Ea dateaz\xc4\x83 cel mai probabil din secolul XVIII. Biserica nu se afl\xc4\x83 pe noua list\xc4\x83 a monumentelor istorice.\n_START_SECTION_\nIstoric\n_START_PARAGRAPH_\nMomentul ridic\xc4\x83rii bisericii de lemn din S\xc3\xa2ncrai nu este cunoscut. Portalele frumos sculptate indic\xc4\x83 mijlocul secolului 18 sau chiar mai devreme. \xc3\x8en forma actual\xc4\x83 construc\xc8\x9bia este rezultatul unei extinderi \xc8\x99i renov\xc4\x83ri majore, probabil de la anul 1855. Nu are pictur\xc4\x83 mural\xc4\x83 aparent\xc4\x83, dar nu este exclus\xc4\x83 conservarea fragmentar\xc4\x83 sub straturile de tencuial\xc4\x83 a unei picturi vechi. Din patrimoniul ei mobil mai fac parte doar c\xc4\x83r\xc8\x9bi vechi, \xc3\xaen alfabetul chirilic. Unul dintre clopote a fost mutat la noua biseric\xc4\x83 de zid care are acela\xc8\x99i hram \xe2\x80\x9eSf\xc3\xa2nta Treime\xe2\x80\x9d. \xc3\x8en vechea biseric\xc4\x83 de lemn se mai \xc8\x9bin slujbe ocazional. \xc3\x8en S\xc3\xa2ncrai a mai existat o biseric\xc4\x83 de lemn, mult mai veche, biseric\xc4\x83 care se afla \xc3\xaen mijlocul satului \xc8\x99i a fost distrus\xc4\x83 \xc3\xaen 1762 de tunurile armatei generalului austriac Nikolaus Adolf von Bukow.'